CELEX: 32012R1123
Language: mt
Date: 2012-11-26 00:00:00
Title: Regolament ta’ Implimentazzjoni tal-Kummissjoni (UE) Nru 1123/2012 tas- 26 ta’ Novembru 2012 dwar il-klassifikazzjoni ta' ċerti oġġetti fin-Nomenklatura Magħquda

1.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 331/5
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 1123/2012
   tas-26 ta’ Novembru 2012
   dwar il-klassifikazzjoni ta' ċerti oġġetti fin-Nomenklatura Magħquda
   IL-KUMMISSJONI EWROPEA
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b'mod speċjali l-Artikolu 9(1)(a) tiegħu,
   Billi:
   
               (1)
            
            
               Sabiex tiġi żgurata l-applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, huwa neċessarju li jiġu adottati miżuri li jikkonċernaw il-klassifikazzjoni tal-oġġetti msemmija fl-Anness ta’ dan ir-Regolament.
            
         
               (2)
            
            
               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kwalunkwe nomenklatura oħra li hija bbażata, parzjalment jew kollha kemm hi fuqha, jew li żżid kwalunkwe subdiviżjoni magħha u li hija stabbilita minn dispożizzjonijiet tal-Unjoni speċifiċi, bil-għan tal-applikazzjoni ta’ tariffi u miżuri oħra relatati mal-kummerċ tal-oġġetti.
            
         
               (3)
            
            
               Skont dawn ir-regoli ġenerali, l-oġġetti deskritti fil-kolonna (1) tat-tabella mniżżla fl-Anness għandhom jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta’din it-tabella.
            
         
               (4)
            
            
               Hu f'loku li jkun ipprovdut li informazzjoni tariffarja li torbot u li nħarġet mill-awtoritajiet tad-dwana tal-Istati Membri rigward il-klassifikazzjoni ta' oġġetti fin-Nomenklatura Magħquda, iżda li mhijiex skont dan ir-Regolament, tkun tista', għal perjodu ta' tliet xhur, tibqa’ tkun invokata mid-detentur, skont l-Artikolu 12(6) tar-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali tal-Komunità (2).
            
         
               (5)
            
            
               Il-miżuri previsti f’dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella kif tidher fl-Anness għandhom ikunu kklassifikati fi ħdan in-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
   Artikolu 2
   Informazzjoni tariffarja li torbot, maħruġa mill-awtoritajiet doganali tal-Istati Membri, li mhijiex skont dan ir-Regolament, tista' tkompli tkun invokata għal perjodu ta' tliet xhur skont l-Artikolu 12(6) tar-Regolament (KEE) Nru 2913/92.
   Artikolu 3
   Dan ir-Regolament jidħol fis-seħħ għoxrin jum wara li jiġi ppubblikat f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-26 ta’ Novembru 2012.
      
         
            Għall-Kummissjoni, F'isem il-President,
         Algirdas ŠEMETA
         
            Membru tal-Kummissjoni
         
      
   
   
      (1)  ĠU L 256, 7.9.1987, p. 1.
   
      (2)  ĠU L 302, 19.10.1992, p. 1.
   
      ANNESS
      
                  Deskrizzjoni tal-oġġetti
               
               
                  Klassifikazzjoni
                  (Kodiċi tan-NM)
               
               
                  Raġunijiet
               
            
                  (1)
               
               
                  (2)
               
               
                  (3)
               
            
                  Apparat (hekk imsejjaħ “detettur passiv tar-raġġi infrared”) li jikkonsisti f'assemblaġġ ta’ ċirkwit stampat f’qafas tal-plastik ta’ dimensjoni ta’ bejn wieħed u ieħor 11 × 7 × 4 cm.
                  L-assemblaġġ ta’ ċirkwit stampat huwa mgħammar b’sensur tal-infrared, elementi passivi (kapaċitaturi, reżistenzi), elementi attivi (transistors, ċirkwiti integrati) u dijodu li jemetti d-dawl. Huwa armat ukoll bi swiċċ tat-tip “dual in-line package”, swiċċ għal kontra t-tbagħbis, blokk ta’ konnetturi terminali b’kamin u ħruġ tat-tip semiconductor relay.
                  Il-qafas jinkludi wiċċ li jirrifletti kif ukoll lenti.
                  L-apparat jiġġenera sinjal li jilħaq massimu ta' 30 V DC, 50 mA.
                  L-apparat huwa mfassal biex jibgħat sinjal elettriku lil apparat, bħal ma hi sistema ta’ allarm jew inkella bieb elettroniku, meta jiġi identifikat xi moviment billi jinduna b’tibdil fit-temperatura.
               
               
                  8536 50 19 
               
               
                  Il-klassifikazzjoni hija ddeterminata mir-Regoli Ġenerali 1 u 6 għall-interpretazzjoni tan-Nomenklatura Magħquda u tal-kliem użat fil-kodiċi tan-NM 8536 , 8536 50  u 8536 50 19 .
                  Il-klassifikazzjoni bħala apparat elettriku li jagħti sinjali viżwali jew akustiċi taħt it-titlu 8531  hija eskluza peress li l-apparat m’għandux il-kapaċità li jagħti allarm minnu nnifsu.
                  It-titlu 8537  ikopri bords, pannelli, pannelli għall-kontroll (consoles), skrivaniji, armarji u bażijiet oħrajn, armati b’biċċtejn apparat jew aktar ta’ titli 8535  jew 8536 . Peress li l-apparat għandu biss żewġ elementi tal-istess tip (żewġ swiċċijiet tat-tip semiconductor relay) il-klassifikazzjoni taħt it-titlu 8537  hija għalhekk eskluża (ara wkoll in-Noti ta’ Spjegazzjoni tas-Sistema Armonizzata għat-titlu 8537 , esklużjoni (b)).
                  Il-klassifikazzjoni taħt it-titlu 9027  bħala strumenti u apparat li jkejlu jew jivverifikaw kwantitajiet ta’ sħana hija wkoll eskluża peress li l-apparat ma jkejjilx il-kwantitajiet iżda biss jinduna b’bidliet fit-temperatura biex awtomatikament jattiva apparat ieħor.
                  L-apparat għandu l-funzjoni ta’ swiċċ awtomatiku u għalhekk għandu jiġi kklassifikat bħala swiċċ għal vultaġġ li ma jaqbiżx is-60 V taħt il-kodiċi tan-NM 8536 50 19 .